b'\n_START_ARTICLE_\nMalta (otok)\n_START_SECTION_\nZgodovina\n_START_PARAGRAPH_\nLjudje so naselili Malto leta 5200 pr. n. \xc5\xa1t., ko so v zgodnjem neolitiku s Sicilije pri\xc5\xa1li lovci ali kmetje. Zgodnje neolitske naselbine so odkrili na odprtih obmo\xc4\x8djih in tudi v jamah, kot je G\xc4\xa7ar Dalam.  Okoli 3500 pr. n. \xc5\xa1t. jih je zamenjala kultura megalitskih graditeljev templjev. Zgradili so nekaj najstarej\xc5\xa1ih prostostoje\xc4\x8dih struktur na svetu v obliki megalitskih templjev, kot sta \xc4\xa6a\xc4\xa1ar Qim in Mnajdra.  Po letu 2500 pr. n. \xc5\xa1t. se je prebivalstvo zmanj\xc5\xa1alo, vendar je otok kmalu postal domovina bronastodobnih priseljencev, ki so se naselili na obmo\xc4\x8djih, kot je Bor\xc4\xa1 in-Nadur. Na Malti so zgradili prve utrdbe. _NEWLINE_Malti so kasneje vladali Feni\xc4\x8dani, Karta\xc5\xbeani, Rimljani, Bizantinci in Arabci, preden jo je leta 1091 zasedla Sicilija. Otok je nato postal del Kraljevine Sicilije, dokler ga niso zavzeli pripadniki reda svetega Janeza skupaj z Gozom in Tripolijem leta 1530. Leta 1565 so se red in Malte\xc5\xbeani uprli velikemu osmanskemu vdoru, ki je bil znan kot veliko obleganje Malte. Red je vladal Malti ve\xc4\x8d kot 250 let in zgradil ve\xc4\x8d velikih arhitekturnih del, tudi glavno mesto Valletta. Leta 1798 so Francozi pod Napoleonom zasedli Malto in vladali od 1798 do 1800. Napoleon je od 12. do 18. junija prebival v pala\xc4\x8di Parisio v Valleti. Francozi so ostali, dokler se niso Malte\xc5\xbeani uprli. Leta 1800 so Britanci prevzeli nadzor nad Malto in otok je bil na za\xc4\x8detku britanski protektorat, \xc4\x8dez nekaj let pa kolonija. Britanci so vladali pribli\xc5\xbeno 150 let, Malta pa je postala neodvisna leta 1964. Deset let kasneje je dr\xc5\xbeava Malta postala Republika Malta. Leta 2004 se je pridru\xc5\xbeila Evropski uniji in \xc5\xa1tiri leta pozneje sprejela evro.\n_START_SECTION_\nUrbanizacija\n_START_PARAGRAPH_\nPo Eurostatu je otok Malta enotno ve\xc4\x8dje urbano obmo\xc4\x8dje, imenovano "Valletta". Po demografskih podatkih je celotna dr\xc5\xbeava opredeljena kot urbana povr\xc5\xa1ina . Po mnenju Evropske mre\xc5\xbee za opazovanje urejanja prostora je Malta opredeljena kot funkcionalno urbano obmo\xc4\x8dje (FUA).  Po podatkih Zdru\xc5\xbeenih narodov je pribli\xc5\xbeno 95\xc2\xa0% Malte mestno obmo\xc4\x8dje, ki se stalno pove\xc4\x8duje.  Tudi po izsledkih \xc5\xa1tudij ESPON in Evropske komisije je celotno ozemlje Malte ena sama urbana regija.\n_START_SECTION_\nGospodarstvo\n_START_PARAGRAPH_\nGlavni otok Malta pomembno prispeva k celotnemu gospodarstvu dr\xc5\xbeave, ki je po mnenju Mednarodnega denarnega sklada (MDS) sama razvr\xc5\xa1\xc4\x8dena kot napredno gospodarstvo. Do leta 1800 je bila Malta odvisna od bomba\xc5\xbea, tobaka in njegovih ladjedelnic za izvoz. Malte\xc5\xa1ko gospodarstvo se je okrepilo z odprtjem Sue\xc5\xa1kega prekopa leta 1869, saj se je zelo pove\xc4\x8dal civilni ladijski promet, ki je uporabljal pristani\xc5\xa1\xc4\x8da na otoku. Do konca 19. stoletja je gospodarstvo za\xc4\x8delo nazadovati in do za\xc4\x8detka devetdesetih let 20. stoletja ostalo v resnih kriznih razmerah. Novej\xc5\xa1e trgovske ladje so namre\xc4\x8d zahtevale manj pogosto ustavljanje zaradi goriva. Po drugi svetovni vojni se je gospodarstvo ponovno okrepilo.\n_START_SECTION_\nTurizem\n_START_PARAGRAPH_\nMalta je priljubljen turisti\xc4\x8dni cilj z 1,2 milijona turistov letno. Turisti\xc4\x8dna infrastruktura se je v preteklih letih izredno pove\xc4\x8dala, na otoku je ve\xc4\x8d dobrih hotelov.'